Neljas kord ei olnudki kummalisel kombel temaga seotud, vaid keegi pillas lihtsalt veinikasti maha - kui ma hommikul kell pool kaheksa ärkasin, et peale seda meeldivat ööd erksa ja puhanuna eksamile minna,  avastasin ma, et köök on täielik peldik, isegi seda veinikasti polnud vaevutud üles tõstma. Ja päris peldik… Ütleme nii, et ma otsustasin põit koolini kinni hoida. See oli kell pool kaheksa. Arvake ära, kas õhtul kella kuueks, kui ma koolist koju jõudsin, oli MIDAGIGI koristatud? Mhmh, selleks ei pea just selgeltnägija olema. Kui ma vihastasin ja küsisin, kas see, et Helist enam ei ole, tähendab seda, et me hakkame laudas elama, läks K kööki koristama. Tanel vaatas korra üle ukse ja sellega asi piirduski.  Kasutasin juhust ja küsisin K käest, miks nad lihtsalt seda kuradima vittu välja ei visanud, kui oli selge, et ta kunagi vait ei jää, K kehitas ainult õlgu ja ütles, et see oli ju Tannu külaline, mitte tema oma. Mis on muidugi eriti asjalik vastus, sest Taneli pingereas on ilmselt sõpradega lakkumine tunduvalt eespool kui minu varahommikune eksam, rääkimata sellest, et tema reaktsioon igasugu sigadustele on pehmelt öeldes tagasihoidlik. No näiteks siis kui mingid tropid meie juures pidutsemise käigus nalja  pärast vanaaegsel laual jalad alt ära saagisid ja ahju viskasid, arvas ta hiljem, et süütunne, mida nad nüüd kahtlemata tunnevad (sic!), on neile ju piisav karistus. Nii et ilmselgelt ei ole ta suurem asi väljaviskaja või kasvõi purjus piffide vaigistaja.